钦定古今图书集成/明伦汇编/宫闱典/第136卷 > 《宫词十二首》陈悰
## 钦定古今图书集成/明伦汇编/宫闱典/第136卷 > 《宫词十二首》陈悰

魏忠贤畜名马以千计，边将满桂、杜文焕辈馈遗也，闻择其尤骏者进御，上赐以“赤霞骢” 、“流云飞” 、“元光” 等名。又内臣陞骑马玉带，赐抹布刀儿，抹布黄绫大带也，垂于衣右。“刀儿” 者，牙箸一双，小刀之柄，金银为鞞，系于衣左。贵近内臣蒙赐过者，方敢服之。

骏马乘来自九边，玉鞭银勒锦连干。飞元光独承恩
最，抹布刀儿赐御前。

魏忠贤命御用监作五彩围屏，绘西湖、虎丘诸胜，设御榻左右，欲导上效武庙南巡故事也。上玩之忘倦。

越水吴山千万重，御楼图画作屏风。君王尽日含嚬
坐，佳丽《江南》在眼中。

魏忠贤以正月晦日生，每岁元旦后，十二监、四司、八局，共二十四衙门，内官祝寿者，绯袍玉带，侵晨充牣庭。下乾清门至乾清宫，左右白玉石为阑干。忠贤直房在西南撺角，逼近阑西。当拜贺时，“老爷千岁千岁，千千岁，九千岁” 之声，殷訇若雷。上撤御座。

奉觞春昼锦如云，白玉阑西曙色分。二十四衙齐跪
拜，一声《千岁》满宫闻。

内臣所戴金丝束发冠，旧有此式，至当时而加侈焉。蟒龙蟠绕，下加翠额，插雉尾，前捧朱缨，傍缀宝玉。王体干辈侍驾围猎多戴之。兼衣窄袖戎衣，束小玉带，苍颜丰躯，最不雅观。相尚者唯高永寿一人而已。

宝冠随猎竞相夸，云拥双龙雉尾斜。众里闲评谁最
称，玉人含笑看高家。

初，王安极被宸眷，常辞司礼监掌印，不允。御书“辅朕为仁明之主” 七字，于便面以赐之，答应长随内官之贱者，职掌召对、钦赐诸项奔走之役。

阿监衰年乞罢官，长随赍到镂金盘。《天恩七字》开堂
上，卧虎腾龙满扇看。

上设地坑于懋勤殿，御宴演戏。尝演《金牌记》，至“风魔和尚骂秦桧、魏忠贤” ，趋匿壁后，不欲正视牌总。

内臣所悬于《贴里》外者，饰以明珠，自忠贤始。

懋勤春暖御筵开，细演《东窗》事几回。日暮歌阑牙板
歇，蟒栏珠穗出屏来。

内臣朝冠，与外廷同，七梁与五梁。司礼监掌印者于祭中霤神之夜服此。魏忠贤益二梁为九梁。良卿赐券后，凡遇贺节，王体干以下服九梁冠，忠贤俨然戴簪缨，出班行礼致词，内赞礼官红袍金带，大声鸣赞，山呼拜舞，一如鸿胪寺仪注。

簪缨前列九梁随，为届三元庆贺期。金带当街高赞
导，外廷仪注拜丹墀。

光庙妃李姓者二，其一即光庙弥留时固邀封及移宫后封康妃者也，宫中称“西李娘娘。” 其一为庄妃，烈皇帝婴年失恃，奉神庙旨，托命保护，同居勖勤宫者也，宫中称“东李娘娘。” 东李位列西李右，而宠眷不逮，然简重寡言，素为客、魏所忌，恒呼忠贤为“女鬼” ，以都下有“八千女鬼乱朝纲” 之谣也。旧例，司礼监掌印秉笔，许自置坐版舁，进乾清门者罚。忠贤乘之，出入无忌。又内臣不得禁地戴巾，忠贤又尝冠长者巾至宝月亭。烈皇帝在勖勤宫时，东李每为道其事，相对欷歔。忠贤初名进忠，因与“盗宝之李进忠” 同名，上更赐今名。

女鬼承恩别赐名，轻舆高帻禁廷行。穿红报与东宫
李，一夜灯前叹息声。

上猎于宝善门，魏忠贤驰马过御前，上恶而射之，马中颊立毙。群下叩首呼“万岁” ，忠贤怏怏称病先还。印公、厂公，皆宫中称忠贤之词也。

秋风拂面猎场开，匹马横飞去复来。玉腕控弦亲射
杀，《山呼》未毕“《厂公》回。”

凡司礼监官公事出宫，例不许过宿。忠贤至涿州天寿山碧云寺等处，或琉璃河桥看祭水，数日回宫，奏章皆暂留。既回宫，次第批发施行。又忠贤未入宫时，好赌，好酒色，鲜衣美食，不事生产，人以傻子目之。至是京城人见其仪从奢靡，窃叹曰：“傻子旧病发矣。”

麝兰成雾锦成堆，傻子琉璃祭水回。候旨连朝多奏
牍，一时批发出宫来。

文华殿前菩提树二株，六月开黄花，秋深子落。子不从花结，与花并发，而附于叶之背，莹润圆整，可作佛珠。此树为李太后所植，太后上宾神庙，上尊号曰“九莲菩萨。” 祀慈容于树北之别殿，过者下车马，屏息加敬。客。魏乱法后，玉带某尝裸体纳凉树下。玉带，内官经赐者，故名。

倚殿阴森奇树双，明珠万颗映花黄。九莲菩萨仙游
远，玉带公然坐晚凉。

圣驾后妃及皇太子女，晴天张青纱小伞以蔽日光，内臣仅有雨帽及红蓝各色雨衣而已。魏忠贤尝因雨雪张伞，至乾清宫，帘下方撤。

“伞罗深映雨衣红，夹道欢声接印公。正是乾清天晼
晚，轻琼寒絮满长空。